title: Директива 2005/51/EО на Комисията от 7 септември 2005 година за изменение на приложение XX към Директива 2004/17/EО и на приложение VIII към Директива 2004/18/EО на Европейския парламент и на Съвета относно обществените поръчкиТекст от значение за ЕИП.

text:
               06/ 7

               BG

               Официален вестник на Европейския съюз

               220

         32005L0051

               L 257/127

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

         ДИРЕКТИВА 2005/51/EО НА КОМИСИЯТА
   от 7 септември 2005 година
   за изменение на приложение XX към Директива 2004/17/EО и на приложение VIII към Директива 2004/18/EО на Европейския парламент и на Съвета относно обществените поръчки
   (текст от значение за ЕИП)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 2004/17/EО на Европейския парламент и на Съвета от 31 март 2004 г. за съгласуване на процедурите за възлагане на обществени поръчки от възложители, извършващи дейност във водоснабдяването, енергетиката, транспорта и пощенските услуги (1), и по-специално член 70, буква б) от нея,
   като взе предвид Директива 2004/18/EО на Европейския парламент и на Съвета от 31 март 2004 г. относно координиране на процедурите за възлагане на обществени поръчки за строителство, услуги и доставки (2), и по-специално член 79, буква б) от нея,
   като има предвид, че:

               (1)

               Приложение XX към Директива 2004/17/EО предвижда, че известията, посочени в членове 41, 42, 43 и 63 от посочената директива се изпращат от възлагащите организации на Службата за официални публикации на Европейските общности във формата, който се изисква съгласно Директива 2001/78/EО на Комисията от 13 септември 2001 г. за изменение на приложение IV към Директива 93/36/EИО на Съвета, приложения IV, V и VI към Директива 93/37/EИО на Съвета, приложения III и IV към Директива 92/50/EИО на Съвета, изменена с Директива 97/52/EО, както и на приложения от XII до XV, XVII и XVIII към Директива 93/38/EИО на Съвета, изменена с Директива 98/4/EО (Директива относно използването на стандартните форми при публикуването на обявления за обществени поръчки) (3). По подобен начин приложение VIII към Директива 2004/18/EО предвижда, че известията, посочени в членове 35, 58, 64 и 69 от посочената директива, се изпращат от възлагащите органи на Службата за официални публикации на Европейските общности във формата, който се изисква съгласно Директива 2001/78/EО.

               (2)

               Тъй като стандартните формуляри, установени с Директива 2001/78/EО, не вземат в достатъчна степен предвид информацията, изисквана съгласно Директиви 2004/17/EО и 2004/18/EО, в мерките за прилагане се определят нови стандартни формуляри. Като последица от това позоваванията на Директива 2001/78/EО в приложение XX към Директива 2004/17/EО и в приложение VIII към Директива 2004/18/EО вече не са валидни.

               (3)

               Директиви 2004/17/EО и 2004/18/EО следва съответно да бъдат изменени.

               (4)

               Мерките, предвидени в настоящата директива, са в съответствие със становището на Консултативния комитет по обществените поръчки,

         ПРИЕ НАСТОЯЩАТА ДИРЕКТИВА:
   Член 1
   В точка 1, буква a) от приложение XX към Директива 2004/17/EО, първото изречение се заменя със следното:

      „Известията, посочени в членове 41, 42, 43 и 63, се изпращат от възлагащите организации на Службата за официални публикации на Европейските общности във формата, определен с мерките за прилагане, които следва да бъдат приети от Комисията в съответствие с процедурата, посочена в член 68, параграф 2.“

   Член 2
   В точка 1, буква a) от приложение VIII към Директива 2004/18/EО, първото изречение се заменя със следното:

      „Известията, посочени в членове 35, 58, 64 и 69, се изпращат от възлагащите органи на Службата за официални публикации на Европейските общности във формата, определен с мерките за прилагане, които следва да бъдат приети от Комисията в съответствие с процедурата, посочена в член 77, параграф 2.“

   Член 3
   Държавите-членки въвеждат в сила необходимите законови, подзаконови и административни разпоредби, за да се съобразят с настоящата директива преди 31 януари 2006 г. Те незабавно информират Комисията за това.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   Член 4
   Настоящата директива влиза в сила на двадесетия ден след публикуването ѝ в Официален вестник на Европейския съюз.

   Член 5
   Адресати на настоящата директива са държавите-членки.

      Съставено в Брюксел на 7 септември 2005 година.

            За Комисията

         Charlie McCREEVY

            Член на Комисията

      (1)  ОВ L 134, 30.4.2004 г., стр. 1. Директива, изменена с Регламент (EО) № 1874/2004 на Комисията (ОВ L 326, 29.10.2004 г., стр. 17).

      (2)  ОВ L 134, 30.4.2004 г., стр. 114. Директива, изменена с Регламент (EО) № 1874/2004.

      (3)  ОВ L 285, 29.10.2001 г., стр. 1.


title: Директива 2011/82/ЕC на Европейския парламент и на Съвета от 25 октомври 2011 година за улесняване на трансграничния обмен на информация относно пътнотранспортни нарушения, свързани с безопасността по пътищата

text:
               5.11.2011

               BG

               Официален вестник на Европейския съюз

               L 288/1

         ДИРЕКТИВА 2011/82/ЕC НА ЕВРОПЕЙСКИЯ ПАРЛАМЕНТ И НА СЪВЕТА
   от 25 октомври 2011 година
   за улесняване на трансграничния обмен на информация относно пътнотранспортни нарушения, свързани с безопасността по пътищата
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 87, параграф 2 от него,
   като взеха предвид предложението на Европейската комисия,
   в съответствие с обикновената законодателна процедура (1),
   като имат предвид, че:

               (1)

               Подобряването на пътната безопасност е основна цел на транспортната политика на Съюза. Съюзът провежда политика за подобряване на безопасността по пътищата с цел намаляване на жертвите, ранените и имуществените вреди. Важен елемент на тази политика е последователното изпълнение на санкции за пътнотранспортни нарушения, извършени в Съюза, които представляват значителна заплаха за безопасността по пътищата.

               (2)

               Въпреки това, поради липсата на подходящи процедури и независимо от съществуващите възможности, предвидени в Решение 2008/615/ПВР на Съвета от 23 юни 2008 г. за засилване на трансграничното сътрудничество, по-специално в борбата срещу тероризма и трансграничната престъпност (2) и Решение 2008/616/ПВР на Съвета от 23 юни 2008 г. за изпълнение на Решение 2008/615/ПВР (3) („решенията Прюм“), често не се изпълняват санкции от финансов характер за някои пътнотранспортни нарушения, ако тези нарушения са извършени с превозно средство, регистрирано в държава-членка, различна от държавата-членка по местонарушението. Настоящата директива има за цел дори при такива случаи да се гарантира ефективно разследване на пътнотранспортните нарушения, свързани с безопасността по пътищата.

               (3)

               В своето съобщение от 20 юли 2010 г., озаглавено „Към европейско пространство на пътна безопасност: насоки за политиката в областта на пътната безопасност през периода 2011—2020 година“, Комисията подчерта, че изпълнението остава ключов фактор за създаването на условия за значително намаляване на броя на загиналите и ранените. В заключенията си от 2 декември 2010 г. относно безопасността на движението по пътищата Съветът призова също така за разглеждане на необходимостта от по-нататъшно засилване на прилагането на правилата за движение по пътищата от държавите-членки и където е подходящо, на равнището на Съюза. Той прикани Комисията да разгледа възможностите за хармонизиране на правилата за движение по пътищата на равнището на Съюза в случаите, в които това е целесъобразно. Поради това Комисията следва да направи оценка на необходимостта да предложи в бъдеще допълнителни мерки за улесняване на трансграничния контрол върху пътнотранспортните нарушения, по-специално нарушенията, които са свързани с тежки пътнотранспортни произшествия.

               (4)

               Следва да се насърчава по-голяма степен на сближаване на мерките за контрол между държавите-членки и във връзка с това Комисията следва да проучи необходимостта от разработване на общи стандарти за автоматичното оборудване за контрол на безопасността по пътищата.

               (5)

               Следва да се повиши осведомеността на гражданите на Съюза относно правилата за безопасно движение по пътищата, действащи в различните държави-членки, и относно изпълнението на настоящата директива, по-специално чрез подходящи мерки, които да гарантират предоставянето на достатъчна информация относно последствията от неспазването на правилата за безопасно движение по пътищата при пътуване в държава-членка, различна от държавата-членка на регистрация.

               (6)

               За да се подобри безопасността по пътищата в целия Съюз и да се гарантира еднакво третиране на водачите на превозни средства, а именно нарушители с местна и с чуждестранна регистрация, следва да бъде улеснено изпълнението независимо от държавата-членка, в която е регистрирано превозното средство. За тази цел следва да бъде въведена система за трансграничен обмен на информация за някои установени пътнотранспортни нарушения, свързани с безопасността по пътищата, независимо дали са от административен или наказателноправен характер съгласно правото на съответната държава-членка, която да предоставя на държавата-членка по местонарушението достъп до данни за регистрацията на превозни средства, с които разполага държавата-членка на регистрация.

               (7)

               По-ефикасният трансграничен обмен на данни за регистрацията на превозни средства, който следва да улесни идентифицирането на лицата, за които съществува подозрение, че са извършили пътнотранспортно нарушение, свързано с безопасността по пътищата, може да увеличи възпиращото въздействие и да доведе до по-предпазливо поведение на водачите на превозни средства, регистрирани в държава-членка, различна от държавата-членка по местонарушението, което от своя страна ще предотврати жертвите, резултат от пътнотранспортни произшествия.

               (8)

               Пътнотранспортните нарушения, свързани с безопасността по пътищата, които попадат в приложното поле на настоящата директива, не се третират по еднакъв начин в държавите-членки. В националното си право някои държави-членки определят тези нарушения като административни нарушения, а други – като престъпления. Настоящата директива следва да се прилага независимо от квалификацията на нарушенията по националното право.

               (9)

               В рамките на решенията „Прюм“ държавите-членки си предоставят право на достъп до данните за регистрацията на превозни средства, за да подобрят обмена на информация и да ускорят действащите процедури. Разпоредбите относно техническите спецификации и достъпността на автоматизирания обмен на данни, предвидени в решенията „Прюм“, следва, доколкото е възможно, да се включат в настоящата директива.

               (10)

               Обменът на данни съгласно настоящата директива следва да се основава на съществуващите софтуерни приложения, които следва същевременно да улесняват предаването на информация от държавите-членки на Комисията. Такива приложения следва да осигуряват бърз, сигурен и поверителен обмен на конкретни данни за регистрацията на превозни средства между държавите-членки. Следва да се използва софтуерното приложение към Европейската информационна система за превозни средства и свидетелства за управление („Eucaris“), което е задължително за държавите-членки по решенията „Прюм“ по отношение на данните за регистрацията на превозни средства. Комисията следва да изготви оценка и да докладва относно функционирането на софтуерните приложения, използвани за целите на настоящата директива.

               (11)

               Обхватът на гореспоменатите софтуерни приложения следва да е ограничен само до процесите, използвани при обмена на информация между националните звена за контакт в държавите-членки. Процедурите и автоматизираните процеси, в които се използва тази информация, са извън обхвата на тези приложения.

               (12)

               Стратегията за управление на информацията в областта на вътрешната сигурност на ЕС има за цел намирането на най-простите, лесно проследими и икономически ефективни решения за обмен на данни.

               (13)

               Държавите-членки следва да могат да се свържат със собственика или държателя на съответното превозно средство или с идентифицирано по друг начин лице, за което съществува подозрение, че е извършило пътнотранспортното нарушение, свързано с безопасността по пътищата, за да го уведомят за приложимите процедури и правните последици съгласно правото на държавата-членка по местонарушението. Когато предприемат подобни действия, държавите-членки следва да разгледат възможността да изпратят информацията за пътнотранспортните нарушения, свързани с безопасността по пътищата, на езика, на който са издадени документите за регистрация, или на езика, който най-вероятно разбира съответното лице, за да може то ясно да разбере предоставената му информация. Държавите-членки следва да прилагат подходящи процедури, за да гарантират, че информацията се получава само от съответното лице, а не от трета страна. За тази цел държавите-членки следва да използват механизми, аналогични на приетите за последващи действия при подобни нарушения, като например, където това е целесъобразно, препоръчано писмо. Това ще даде възможност на съответното лице да отговори по подходящ начин на представената му информация, по-конкретно като поиска повече информация, като плати глобата или упражни правото си на защита, по специално в случай на грешка при установяване на самоличността. Последващите процедурни действия се уреждат от приложимите правни инструменти, включително инструментите относно взаимопомощта и относно взаимното признаване, например Рамково решение 2005/214/ПВР на Съвета от 24 февруари 2005 г. относно прилагането на принципа за взаимно признаване на финансови санкции (4).

               (14)

               Държавите-членки следва да обмислят възможността да предоставят съответен превод на уведомителното писмо, изпратено от държавата-членка по местонарушението, както е предвидено в Директива 2010/64/ЕС на Европейския парламент и на Съвета от 20 октомври 2010 г. относно правото на устен и писмен превод в наказателното производство (5).

               (15)

               С оглед провеждане на политика за безопасност по пътищата, насочена към постигане на високо равнище на защита на всички участници в движението по пътищата в Съюза, и като се вземат предвид твърде различните обстоятелства в рамките на Съюза, държавите-членки следва да предприемат действия, без да се засягат по-строгите политики и закони, с цел да се гарантира по-голяма степен на сближаване на правилата за движение по пътищата и тяхното прилагане между държави-членки. В рамките на своя доклад до Европейския парламент и Съвета относно прилагането на настоящата директива Комисията следва да проучи необходимостта от разработване на общи стандарти с цел установяване на сравними методи, практики и минимални стандарти на равнището на Съюза, като се вземе предвид международното сътрудничество и съществуващите споразумения в областта на безопасността по пътищата, по-специално Виенската конвенция за движението по пътищата от 8 ноември 1968 г.

               (16)

               В рамките на своя доклад до Европейския парламент и Съвета относно прилагането на настоящата директива от държавите-членки, Комисията следва да проучи необходимостта от общи критерии за последващите процедури от страна на държавите-членки в случай на неплащане на парична глоба в съответствие със законите и процедурите на държавите-членки. В този доклад Комисията следва да разгледа такива въпроси като процедурите между компетентните органи на държавите-членки за предаването на окончателното решение за налагане на санкция и/или парична глоба, както и признаването и изпълнението на окончателното решение.

               (17)

               При подготовката за преразглеждане на настоящата директива Комисията следва да проведе консултации със заинтересованите страни, като например правоприлагащите органи и органите по безопасност и контрол на движението по пътищата, сдруженията на пострадали лица и другите неправителствени организации, осъществяващи дейност в областта на безопасността по пътищата.

               (18)

               По-тясното сътрудничество между правоприлагащите органи следва да бъде съчетано със зачитане на основните права, по-специално правото на неприкосновеност на личния живот и на защита на личните данни, гарантирани чрез специални правила за защита на данните, отчитащи по-конкретно специфичното естество на трансграничния онлайн-достъп до бази данни. Необходимо е да бъдат създадени софтуерни приложения, които да позволяват обменът на информация да се извършва при сигурни условия и да гарантират поверителността на изпращаните данни. Данните, събирани съгласно настоящата директива, не следва да се използват за други цели, освен за целите, определени в нея. Държавите-членки следва да спазват задълженията за условията за използване и временно съхраняване на данните.

               (19)

               Тъй като данните, свързани с идентифицирането на даден нарушител, са лични данни, държавите-членки следва да вземат необходимите мерки, за да гарантират прилагането на съответните разпоредби на Рамково решение 2008/977/ПВР на Съвета от 27 ноември 2008 г. относно защитата на личните данни, обработвани в рамките на полицейското и съдебното сътрудничество по наказателноправни въпроси (6). Без да се засяга спазването на процедурните изисквания за обжалване и обезщетение на съответната държава-членка, при уведомяването за извършеното нарушение лицето, чиито лични данни са засегнати, следва да бъде съответно информирано за правото на достъп, правото на поправка и заличаване на лични данни, както и за максималния законен срок на съхраняване на данните, и следва да има правото да изиска корекция на неточни лични данни или незабавно заличаване на незаконно регистрирани данни.

               (20)

               Следва да се осигури възможност за участие на трети държави в обмена на данни за регистрацията на превозни средства, при условие че са сключили споразумение за тази цел със Съюза. Това споразумение следва да включва необходимите разпоредби за защита на данните.

               (21)

               Настоящата директива зачита основните права и спазва принципите, признати по-специално в Хартата на основните права на Европейския съюз, съгласно посоченото в член 6 от Договора за Европейския съюз.

               (22)

               В съответствие с членове 1 и 2 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и към Договора за функционирането на Европейския съюз, и без да се засяга член 4 от посочения протокол, тези държави-членки не участват в приемането на настоящата директива и не са обвързани от нея, нито от нейното прилагане.

               (23)

               В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящата директива и не е обвързана от нея, нито от нейното прилагане.

               (24)

               За да се постигне целта за обмен на информация между държавите-членки чрез оперативно съвместими средства, правомощието за приемане на актове в съответствие с член 290 от Договора за функционирането на Европейския съюз следва да се делегира на Комисията по отношение на съобразяването със съответните изменения на Решение 2008/615/ПВР и Решение 2008/616/ПВР или в случаите, в които това се изисква от правните актове на Съюза, непосредствено свързани с актуализирането на приложение I. От особена важност е по време на подготвителната си работа Комисията да проведе подходящи консултации, включително на експертно равнище. При подготовката и изготвянето на делегираните актове Комисията следва да осигури едновременното и своевременно предоставяне на съответните документи по подходящ начин на Европейския парламент и на Съвета.

               (25)

               В съответствие с точка 34 от Междуинституционалното споразумение за по-добро законотворчество (7) държавите-членки се насърчават да изготвят за себе си и в интерес на Съюза свои собствени таблици, които илюстрират, доколкото е възможно, съответствието между настоящата директива и мерките за транспониране и да ги направят обществено достояние.

               (26)

               Доколкото целта на настоящата директива, а именно осигуряване на високо равнище на защита на всички участници в движението по пътищата в Съюза чрез улесняване на трансграничния обмен на информация за пътнотранспортни нарушения, свързани с безопасността по пътищата, извършени с превозно средство, регистрирано в държава-членка, различна от държавата-членка по местонарушението, не може да бъде постигната в достатъчна степен от държавите-членки и следователно поради обхвата и последиците от действието може да бъде по-добре постигната на равнище Съюз, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящата директива не надхвърля необходимото за постигане на тази цел.

               (27)

               Беше проведена консултация с Европейския надзорен орган по защита на данните, който прие становище (8),

         ПРИЕХА НАСТОЯЩАТА ДИРЕКТИВА:
   Член 1
   Цел
   Настоящата директива цели осигуряване на високо равнище на защита на всички участници в движението по пътищата в Съюза чрез улесняване на трансграничния обмен на информация за пътнотранспортни нарушения, свързани с безопасността по пътищата, а чрез това и на изпълнението на санкциите, в случаите, когато тези нарушения са извършени с превозно средство, регистрирано в държава-членка, различна от държавата-членка по местонарушението.
   Член 2
   Приложно поле
   Настоящата директива се прилага за следните пътнотранспортни нарушения, свързани с безопасността по пътищата:

               а)

               несъобразена скорост;

               б)

               неизползване на предпазен колан;

               в)

               преминаване на червена светлина;

               г)

               управление в нетрезво състояние;

               д)

               управление под въздействието на наркотични вещества;

               е)

               неизползване на предпазна каска;

               ж)

               движение в забранена лента;

               з)

               незаконно използване на мобилен телефон или друго средство за комуникация по време на управление.

         Член 3
   Определения
   За целите на настоящата директива се прилагат следните определения:

               а)

               „превозно средство“ означава всяко превозно средство с двигател, включително и мотоциклет, което обикновено се използва за превоз на пътници или товари по шосе;

               б)

               „държава-членка по местонарушението“ означава държавата-членка, в която е извършено нарушението;

               в)

               „държава-членка на регистрация“ означава държавата-членка, в която е регистрирано превозното средство, с което е извършено нарушението;

               г)

               „несъобразена скорост“ означава превишаване на ограниченията за скоростта на движение, които са приложими за съответния път и вид превозно средство в държавата-членка по местонарушението;

               д)

               „неизползване на предпазен колан“ означава неспазване на изискването за използване на предпазен колан или на ограничаващи устройства за деца в съответствие с Директива 91/671/ЕИО на Съвета от 16 декември 1991 г. относно задължителното използване на предпазни колани и на ограничаващи устройства за деца в превозните средства (9) и с правото на държавата-членка по местонарушението;

               е)

               „преминаване на червена светлина“ означава преминаване на червена светлина или неспиране при друг подаден сигнал за спиране съгласно правото на държавата-членка по местонарушението;

               ж)

               „управление в нетрезво състояние“ означава управление на превозното средство под въздействието на алкохол съгласно правото на държавата-членка по местонарушението;

               з)

               „управление под въздействието на наркотични вещества“ означава управление на превозното средство под въздействието на наркотични вещества или други вещества с подобен ефект съгласно правото на държавата-членка по местонарушението;

               и)

               „неизползване на предпазна каска“ означава неизползване на предпазна каска както е определено в правото на държавата-членка по местонарушението;

               й)

               „движение в забранена лента“ означава незаконното използване на част от пътя като например лента за аварийно спиране, лента, предназначена за обществения транспорт, или временно затворена лента поради задръстване или ремонтна дейност както е определено в правото на държавата-членка по местонарушението;

               к)

               „незаконно използване на мобилен телефон или друго средство за комуникация по време на управление“ означава незаконното използване на мобилен телефон или друго средство за комуникация при управление на превозно средство както е определено в правото на държавата-членка по местонарушението;

               л)

               „национално звено за контакт“ означава компетентният орган, определен да отговаря за обмена на данни за регистрацията на превозни средства;

               м)

               „автоматизирано търсене“ означава процедура за онлайн-достъп за справка в базите данни на една, няколко или всички държави-членки, или на участващите държави;

               н)

               „държател на превозно средство“ означава лицето, на чието име е регистрирано превозното средство съгласно правото на държавата-членка на регистрация.

         Член 4
   Процедура за обмен на информация между държавите-членки
   1.   За разследването на посочените в член 2 пътнотранспортни нарушения, свързани с безопасността по пътищата, държавите-членки предоставят на националните звена за контакт на други държави-членки, посочени в параграф 3 от настоящия член, достъп до следните национални данни за регистрацията на превозни средства с правото да извършват автоматизирано търсене на:

               а)

               данни, свързани с превозни средства; и

               б)

               данни, свързани със собствениците или държателите на превозно средство.

         Елементите на данните, посочени в букви а) и б), които са необходими за провеждане на търсенето, са съобразени с приложение I.
   2.   Всички търсения под формата на изходящи искания се извършват от националното звено за контакт на държавата-членка по местонарушението, с използване на пълен регистрационен номер.
   Търсенията се извършват в съответствие с процедурите, посочени в глава 3 от приложението към Решение 2008/616/ПВР, с изключение на глава 3, точка 1 от приложението към Решение 2008/616/ПВР, за която се прилага приложение I към настоящата директива.
   Съгласно настоящата директива държавата-членка по местонарушението използва получените данни с цел установяване на лицето, което носи лична отговорност за посочените в членове 2 и 3 пътнотранспортни нарушения, свързани с безопасността по пътищата.
   3.   За целите на обмена на данните, посочен в параграф 1, всяка държава-членка определя национално звено за контакт. Правомощията на националните звена за контакт се уреждат от приложимото право на съответната държава-членка.
   4.   Държавите-членки предприемат всички необходими мерки, за да гарантират, че обменът на информация се осъществява чрез оперативно съвместими електронни средства без обмен на данни, включващ други бази данни. Държавите-членки гарантират, че този обмен на информация се осъществява по икономически ефективен и сигурен начин, и гарантират сигурността и защитата на изпращаните данни, чрез използване, доколкото е възможно, на съществуващите софтуерни приложения като това, специално разработено за целите на член 12 от Решение 2008/615/ПВР и изменените версии на тези софтуерни приложения в съответствие с приложение I към настоящата директива и с глава 3, точки 2 и 3 от приложението към Решение 2008/616/ПВР. Изменените версии на софтуерните приложения предвиждат както режим на онлайн обмен в реално време, така и режим на обмен на партиди, като последният позволява обмен на множество искания или отговори в рамките на едно съобщение.
   5.   Всяка държава-членка поема своите разходи, произтичащи от администрирането, използването и поддръжката на софтуерните приложения, посочени в параграф 4.
   Член 5
   Уведомително писмо за пътнотранспортно нарушение, свързано с безопасността по пътищата
   1.   Държавата-членка по местонарушението решава дали да започне последващо производство по отношение на посочените в член 2 пътнотранспортни нарушения или не.
   Когато държавата-членка по местонарушението реши да предприеме такова производство, тя съответно информира съгласно своето национално право собственика, държателя на превозното средство или идентифицираното по друг начин лице, за което съществува подозрение, че е извършило пътнотранспортно нарушение, свързано с безопасността по пътищата.
   Тази информация съдържа в съответствие с приложимото национално право правните последици от нарушението на територията на държавата-членка по местонарушението, предвидени в нейното право.
   2.   Когато изпраща уведомителното писмо до собственика, държателя на превозното средство или идентифицираното по друг начин лице, за което съществува подозрение, че е извършило пътнотранспортно нарушение, свързано с безопасността по пътищата, държавата-членка по местонарушението, в съответствие със своето право, включва необходимата информация, най-вече информация за естеството на посоченото в член 2 пътнотранспортно нарушение, свързано с безопасността по пътищата, за мястото, датата и времето на нарушението, заглавието на текстовете на нарушеното национално право и съответната санкция и, когато е приложимо, данни за уреда, който е използван за установяване на нарушението. За тази цел държавата-членка по местонарушението, може да използва образеца, който се съдържа в приложение II.
   3.   Когато държавата-членка по местонарушението, реши да започне последващо производство по отношение на посочените в член 2 пътнотранспортни нарушения, свързани с безопасността по пътищата, държавата-членка по местонарушението, изпраща уведомителното писмо на езика, на който са изготвени документите за регистрация, ако е известен, или на един от официалните езици на държавата-членка на регистрация с цел да гарантира спазването на основните права.
   Член 6
   Доклади на държавите-членки до Комисията
   Държавите-членки представят на Комисията предварителен доклад до 7 ноември 2014 г. Те също така изпращат на Комисията изчерпателен доклад до 6 май 2016 г. и на всеки две години след това.
   В изчерпателния доклад се посочва броят на автоматизираните търсения, направени от държавата-членка по местонарушението, след изпратени искания до националното звено за контакт на държавата-членка на регистрация във връзка с нарушения, извършени на нейна територия, както и видът на нарушенията, за които са направени тези искания и броят на безрезултатните искания.
   В изчерпателния доклад също така се съдържа описание на положението на национално равнище във връзка с последващите действия, предприети по отношение на пътнотранспортни нарушения, свързани с безопасността по пътищата, въз основа на дела на нарушенията, по които са били предприети последващи действия с уведомителни писма.
   Член 7
   Защита на данните
   1.   Разпоредбите за защита на данните, предвидени в Рамково решение 2008/977/ПВР, се прилагат за личните данни, обработвани в съответствие с настоящата директива.
   2.   По-специално всяка държава-членка гарантира, че данните, обработвани съгласно настоящата директива, ще бъдат поправени в подходящ срок, в случай че са неточни, или ще бъдат заличени или блокирани, когато вече не са необходими, в съответствие с членове 4 и 5 от Рамково решение 2008/977/ПВР, и че са установени срокове за съхранение на данните, в съответствие с член 9 от посоченото рамково решение.
   Държавите-членки гарантират, че всички лични данни, обработвани съгласно настоящата директива се използват само за целта, посочена в член 1, и че лицата, за които се отнасят данните, имат същите права на информация, достъп, поправка, заличаване и блокиране, на обезщетение и на съдебна защита като правата съгласно разпоредбите в националното право, приети в изпълнение на съответните разпоредби от Рамково решение 2008/977/ПВР.
   Всички относими разпоредби за защита на данните, предвидени в решенията „Прюм“, се прилагат за личните данни, обработвани в съответствие с настоящата директива.
   3.   Всяко заинтересовано лице има право да получи информация относно това, какви лични данни, регистрирани в държавата-членка на регистрация, са били предадени на държавата-членка по местонарушението, включително датата на искането и компетентния орган на държавата-членка по местонарушението.
   Член 8
   Информация за участниците в движението по пътищата в Съюза
   1.   Комисията публикува на своя уебсайт обобщение на действащите правила в държавите-членки, които попадат в приложното поле на настоящата директива, изготвено на всички официални езици на институциите на Съюза. Държавите-членки предоставят на Комисията информация относно тези правила.
   2.   Държавите-членки предоставят на участниците в движението по пътищата необходимата информация относно приложимите на тяхна територия правила и мерките за изпълнение на настоящата директива в сътрудничество, наред с други организации, с органите, които са компетентни в областта на безопасността по пътищата, неправителствените организации, осъществяващи дейност в областта на безопасността по пътищата, и автомобилните клубове.
   Член 9
   Делегирани актове
   На Комисията се предоставя правомощието да приема делегирани актове в съответствие с член 10 по отношение на актуализирането на приложение I предвид техническия напредък с цел да бъдат отчетени съответните изменения на Решение 2008/615/ПВР и Решение 2008/616/ПВР или в случаите, в които това се изисква от правни актове на Съюза, непосредствено свързани с актуализирането на приложение I.
   Член 10
   Упражняване на делегирането
   1.   Правомощието да приема делегирани актове се предоставя на Комисията при спазване на предвидените в настоящия член условия.
   2.   Делегирането на правомощия, посочено в член 9, се предоставя на Комисията за срок от пет години, считано от 6 ноември 2011 г. Комисията изготвя доклад относно делегирането на правомощия не по-късно от девет месеца преди изтичането на петгодишния период. Делегирането на правомощия се продължава мълчаливо за срокове с еднаква продължителност, освен ако Европейският парламент или Съветът не възразят срещу подобно продължаване не по-късно от три месеца преди изтичането на всеки срок.
   3.   Делегирането на правомощия, посочено във член 9, може да бъде оттеглено по всяко време от Европейския парламент или от Съвета. С решението за оттегляне се прекратява посоченото в него делегиране на правомощия. То поражда действие в деня след публикуването на решението в Официален вестник на Европейския съюз или на по-късна, посочена в решението дата. То не засяга действителността на делегираните актове, които вече са в сила.
   4.   Веднага след като приеме делегиран акт, Комисията нотифицира акта едновременно на Европейския парламент и на Съвета.
   5.   Делегиран акт, приет съгласно член 9, влиза в сила единствено ако нито Европейският парламент, нито Съветът са представили възражения в срок от два месеца след нотифицирането на акта на Европейския парламент и Съвета, или ако преди изтичането на този срок и Европейският парламент, и Съветът са уведомили Комисията, че няма да представят възражения. Този срок се удължава с два месеца по инициатива на Европейския парламент или на Съвета.
   Член 11
   Преразглеждане на директивата
   До 7 ноември 2016 г. Комисията представя доклад на Европейския парламент и на Съвета относно прилагането на настоящата директива от държавите-членки. В този доклад Комисията се съсредоточава по-специално върху следните аспекти и ако е целесъобразно, прави предложения за включване на тези аспекти:

               —

               оценка на необходимостта към приложното поле на настоящата директива да се добавят други пътнотранспортни нарушения, свързани с безопасността по пътищата,

               —

               оценка на ефективността на настоящата директива по отношение намаляването на броя на жертвите по пътищата на Съюза, по-специално дали териториалното приложно поле на настоящата директива влияе върху нейната ефективност,

               —

               оценка на необходимостта от разработване на общи стандарти за автоматичното оборудване и за процедури за контрол. В този контекст Комисията се приканва да разработи насоки за безопасност на пътищата на равнище Съюз в рамките на общата транспортна политика с цел да се гарантира по-голямо сближаване на прилагането на правилата за движение по пътищата от държавите-членки чрез сравними методи и практики. Тези насоки може да покриват като минимум движението с несъобразена скорост, управлението в нетрезво състояние, неизползването на предпазен колан и преминаването на червена светлина,

               —

               оценка на необходимостта от засилване на изпълнението на санкциите в случай на пътнотранспортни нарушения, свързани с безопасността по пътищата, и от предложение за общи критерии по отношение на процедурите за последващи действия в случай на неплащане на парични глоби в рамките на всички свързани политики на ЕС, включително общата транспортна политика;

               —

               възможности за хармонизиране на правилата за движение по пътищата, където е подходящо;

               —

               оценка на софтуерните приложения, както е посочено в член 4, параграф 4, с оглед гарантирането на правилното изпълнение на настоящата директива, както и гарантирането на ефективен, бърз, сигурен и поверителен обмен на конкретни данни за регистрацията на превозно средство.

         Член 12
   Транспониране
   1.   Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива до 7 ноември 2013 г. Те незабавно съобщават на Комисията текста на тези разпоредби.
   Когато държавите-членки приемат тези разпоредби в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   2.   Държавите-членки съобщават на Комисията текста на приетите основните разпоредби от националното законодателство, които те приемат в областта, уредена с настоящата директива.
   Член 13
   Влизане в сила
   Настоящата директива влиза в сила в деня след публикуването й в Официален вестник на Европейския съюз.
   Член 14
   Адресати
   Адресати на настоящата директива са държавите-членки в съответствие с Договорите.

      Съставено в Страсбург на 25 октомври 2011 година.

            За Европейския парламент

            Председател

         J. BUZEK

            За Съвета

            Председател

         M. DOWGIELEWICZ

      (1)  Позиция на Европейския парламент от 17 декември 2008 г. (ОВ C 45 E, 23.2.2010 г., стр. 149) и позиция на Съвета на първо четене от 17 март 2011 г. (ОВ С 136 Е, 6.5.2011 г., стр. 1). Позиция на Европейския парламент от 6 юли 2011 г. (все още непубликувана в Официален вестник) и Решение на Съвета от 29 септември 2011 г.

      (2)  ОВ L 210, 6.8.2008 г., стр. 1.

      (3)  ОВ L 210, 6.8.2008 г., стр. 12.

      (4)  ОВ L 76, 22.3.2005 г., стр. 16.

      (5)  ОВ L 280, 26.10.2010 г., стр. 1.

      (6)  ОВ L 350, 30.12.2008 г., стр. 60.

      (7)  ОВ С 321, 31.12.2003 г., стр. 1.

      (8)  ОВ С 310, 5.12.2008 г., стр. 9.

      (9)  ОВ L 373, 31.12.1991 г., стр. 26.

      ПРИЛОЖЕНИЕ I

         ЕЛЕМЕНТИ НА ДАННИТЕ, СВЪРЗАНИ С ТЪРСЕНЕТО, ПОСОЧЕНИ В ЧЛЕН 4

                  Позиция

                  З/Н (1)

                  Забележки

                  Данни, отнасящи се за превозното средство:

                  З

                  Държава-членка на регистрация

                  З

                  Номер на свидетелството за управление на превозно средство

                  З

                  (А (2))

                  Данни, отнасящи се до нарушението

                  З

                  Държава-членка по местонарушението

                  З

                  Дата на нарушението

                  З

                  Време на нарушението

                  З

                  Цел на търсенето

                  З

                  Код, посочващ вида нарушение съгласно изброяването в член 2

                              1

                              =

                              несъобразена скорост

                              2

                              =

                              управление в нетрезво състояние

                              3

                              =

                              неизползване на предпазен колан

                              4

                              =

                              преминаване на червена светлина

                              5

                              =

                              движение в забранена лента

                              10

                              =

                              управление под въздействието на наркотични вещества

                              11

                              =

                              неизползване на предпазна каска

                              12

                              =

                              незаконно използване на мобилен телефон или друго средство за комуникация по време на управление

         ПРЕДОСТАВЕНИ ЕЛЕМЕНТИ НА ДАННИ, ПОСОЧЕНИ В ЧЛЕН 4

      Част I.   Данни, свързани с МПС

                  Позиция

                  З/Н (3)

                  Забележки

                  Номер на свидетелството за управление на превозното средство

                  З

                  Номер на шасито /идентификационен номер на превозното средство

                  З

                  Държава на регистрация:

                  З

                  Фабрична марка

                  З

                  (Г.1 (4)) например. Ford, Opel, Renault, и др.

                  Търговско описание на модела превозно средство

                  З

                  (Г.3) например Focus, Astra, Megane

                  ЕС код на категорията превозното средство

                  З

                  (Й) мотопеди, мотоциклети, леки автомобили и т.н.

      Част II.   Данни, свързани с държателите или собствениците на превозното средство

                  Позиция

                  З/Н (5)

                  Забележки

                  Данни, свързани с държателя на превозното средство

                  (В.1 (6))
                  Данни относно държателя на конкретното свидетелство за регистрация.

                  Фамилия ( търговско наименование) на държателя

                  З

                  (В.1.1)
                  Използват се отделни полета за фамилията, други имена, титли и т.н.
                  И
                  името се предава във формат, подходящ за отпечатване.

                  Собствено име

                  З

                  (В.1.2)
                  Използват се отделни полета за собственото име (имена) и за инициали
                  И
                  името се предава във формат, подходящ за отпечатване.

                  Адрес:

                  З

                  (В.1.3)
                  Използват се отделни полета за улицата, номера, пощенския код, селището, държавата на пребиваване и т.н.
                  И
                  адресът се предава във формат, подходящ за отпечатване.

                  Пол

                  Н

                  Мъжки, женски

                  Дата на раждане

                  З

                  Правен субект

                  З

                  Физическо лице, сдружение, дружество, предприятие и т.н.

                  Място на раждане

                  Н

                  Идентификационен номер

                  Н

                  Идентификатор, който идентифицира еднозначно лицето или дружеството.

                  Данни, свързани със собствениците на превозното средство

                  (В.2)Данни относно собственика на превозното средство.

                  Фамилия (търговско наименование) на собственика

                  З

                  (В.2.1)

                  Собствено име

                  З

                  (В.2.2)

                  Адрес

                  З

                  (В.2.3)

                  Пол

                  Н

                  Мъжки, женски

                  Дата на раждане

                  З

                  Правен субект

                  З

                  Физическо лице, сдружение, дружество, предприятие и т.н.

                  Място на раждане

                  Н

                  Идентификационен номер

                  Н

                  Идентификатор, който идентифицира еднозначно лицето или дружеството.

                  В случай на превозни средства за вторични отпадъци, откраднати автомобили или регистрационни номера или изтекла регистрация на превозното средство не се предоставя информация за собственика/ държателя на превозното средство. Вместо това се връща съобщение „Информацията не е предоставена“.

         (1)  З = задължително, когато са налице данни в националния регистър, Н = незадължително.

         (2)  Хармонизирани съкращения за документите, вж. Директива 1999/37/ЕО на Съвета от 29 април 1999 г. относно документите за регистриране на превозни средства (ОВ L 138, 1.6.1999 г., стр. 57).

         (3)  З = задължително, когато са налице данни в националния регистър, Н = незадължително.

         (4)  Хармонизирани съкращения за документите, вж. Директива 1999/37/ЕО.

         (5)  З = задължително, когато са налице данни в националния регистър, Н = незадължително.

         (6)  Хармонизирани съкращения за документите, вж. Директива 1999/37/ЕО.

      ПРИЛОЖЕНИЕ II

         ОБРАЗЕЦ НА УВЕДОМИТЕЛНОТО ПИСМО,

         посочено в член 5

      [Заглавна страница]

      ИЗЯВЛЕНИЕ НА КОМИСИЯТА ОТНОСНО ПРАВНОТО ОСНОВАНИЕ

         „Комисията отбелязва, че Съветът и Европейският парламент се споразумяха за замяната на предложеното от Комисията правно основание, а именно член 91, параграф 1, буква в) от ДФЕС, с член 87, параграф 2 от ДФЕС. Независимо че Комисията споделя виждането на двата съзаконодатели относно важността на постигането на целите на предложената директива за подобряване на безопасността по пътищата, тя счита, че член 87, параграф 2 от ДФЕС не представлява подходящо правно основание за тази директива от правна и институционална гледна точка, и поради това си запазва правото да използва всички правни средства, които са на нейно разположение.“


title: Директива 2008/51/ЕО на Европейския парламент и на Съвета от 21 май 2008 година за изменение на Директива 91/477/ЕИО на Съвета относно контрола на придобиването и притежаването на оръжие

text:
               8.7.2008

               BG

               Официален вестник на Европейския съюз

               L 179/5

      ДИРЕКТИВА 2008/51/ЕО НА ЕВРОПЕЙСКИЯ ПАРЛАМЕНТ И НА СЪВЕТА

   от 21 май 2008 година
   за изменение на Директива 91/477/ЕИО на Съвета относно контрола на придобиването и притежаването на оръжие
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за създаване на Европейската общност, и по-специално член 95, параграф 1 от него,
   като взеха предвид предложението на Комисията,
   като взеха предвид становището на Икономическия и социален комитет (1),
   в съответствие с процедурата, предвидена в член 251 от Договора (2),
   като имат предвид, че:

               (1)

               Директива 91/477/ЕИО (3) въведе съпътстваща мярка за вътрешния пазар. Тя установява равновесие между ангажимента за осигуряване на известна свобода на движение за някои огнестрелни оръжия в рамките на Европейската общност и необходимостта тази свобода да се контролира чрез въвеждане на гаранции за сигурност, пригодени към този вид продукт.

               (2)

               В съответствие с Решение 2001/748/ЕО на Съвета от 16 октомври 2001 г. относно подписването от името на Европейската общност на Протокол на Организацията на обединените нации срещу незаконното производство и трафика с огнестрелни оръжия, техните части, компоненти и боеприпаси към Конвенцията срещу транснационалната организирана престъпност (4) Комисията подписа този протокол (наричан по-долу „Протокола“) от името на Общността на 16 януари 2002 г.

               (3)

               Присъединяването на Общността към Протокола налага изменения на някои разпоредби на Директива 91/477/ЕИО. Действително, важно е да се осигури последователното, ефективно и своевременно изпълнение на международните ангажименти, които имат отношение към директивата. Освен това е необходимо да се използва възможността, която предоставя тази ревизия, с цел да се внесат подобрения в директивата с оглед разрешаване на определени въпроси, и по-специално на идентифицираните в доклада на Комисията до Европейския парламент и до Съвета от 15 декември 2000 г. относно прилагането на Директива 91/477/ЕИО.

               (4)

               Тъй като разузнавателните данни на полицията показват увеличаване на употребата на видоизменени оръжия в рамките на ЕС, от съществено значение е да се гарантира включването на такива оръжия, които могат да бъдат видоизменени, в определението за „огнестрелно оръжие“ за целите на Директива 91/477/ЕИО.

               (5)

               Огнестрелни оръжия, техни части и боеприпаси, внесени от трети държави, попадат в обхвата на законодателството на Общността и съответно за тях важат изискванията съгласно Директива 91/477/ЕИО.

               (6)

               Следователно, за целите на Директива 91/477/ЕИО следва да се даде определение на понятията незаконно производство и трафик на огнестрелни оръжия, техни части и боеприпаси, както и на понятието проследяване на огнестрелно оръжие.

               (7)

               Освен това Протоколът въвежда задължение за маркировка на оръжията в момента на производството им, както и при тяхното прехвърляне от държавния резерв към постоянна гражданска употреба, докато задължението за маркировка е споменато само косвено в Директива 91/477/ЕИО. За да се улесни проследяването на оръжията, е необходимо да се използват само буквено-цифрови кодове, като в маркировката се включва годината на производство на оръжието (ако тя не представлява част от серийния номер). Конвенцията от 1 юли 1969 г. относно взаимното признаване на контролните щемпели върху преносимите огнестрелни оръжия следва да се ползва във възможно най-голяма степен като еталон по отношение на системата за маркиране в Европейския съюз като цяло.

               (8)

               Освен това, въпреки че Протоколът предвижда срокът на съхраняване на регистрите, съдържащи данни за оръжията, да бъде увеличен на най-малко десет години, предвид опасния характер и дълготрайността на оръжията е необходимо този срок да бъде удължен до най-малко 20 години, за да се даде възможност за точно проследяване на огнестрелните оръжия. Също така е необходимо държавите-членки да поддържат компютризирана система за регистриране на данни, която да бъде централизирана или децентрализирана и да гарантира достъп на овластените органи до системите за регистриране на данни, където се съдържа необходимата информация относно всяко огнестрелно оръжие. Достъпът на органите на полицията, на съдебните и другите овластени органи до информацията, съдържаща се в компютризираната система за регистриране на данни, трябва да бъде в съответствие с член 8 от Конвенцията за защита на правата на човека и основните свободи.

               (9)

               Необходимо е също да се уточни, че посредническата дейност, упомената в член 15 от Протокола, следва да получи свое определение за целите на Директива 91/477/ЕИО.

               (10)

               В някои сериозни случаи спазването на членове 5 и 6 от Протокола изисква налагането на наказателни санкции и конфискация на оръжията.

               (11)

               По отношение на дезактивирането на огнестрелните оръжия част III, буква а) от приложение I към Директива 91/477/ЕИО съдържа само позоваване на националното законодателство. Протоколът постановява по-ясни общи принципи относно дезактивирането на оръжията. Следователно приложение I към Директива 91/477/ЕИО следва да бъде изменено.

               (12)

               Предвид особеното естество на дейността на оръжейниците, е необходим строг контрол върху тази дейност от държавите-членки, по-специално за проверка на професионалните способности и почтеността на оръжейниците.

               (13)

               Разрешението за придобиване на огнестрелни оръжия от частни лица чрез средства за дистанционна комуникация, например по интернет, следва да бъде уредено от правилата, установени в Директива 91/477/ЕИО, и като общо правило следва да се забрани придобиването на огнестрелни оръжия от лица, осъдени с влязла в сила присъда за определени тежки престъпления.

               (14)

               Като цяло европейският паспорт за огнестрелно оръжие функционира задоволително и следва да се разглежда като основния документ, от който се нуждаят ловците и спортните стрелци за притежаването на огнестрелно оръжие при пътуване в друга държава-членка. Държавите-членки не могат да обвързват приемането на европейския паспорт за огнестрелно оръжие със заплащане на каквато и да било такса.

               (15)

               С оглед улесняване на проследяването на огнестрелните оръжия и провеждане на ефикасна борба с незаконния трафик и производство на огнестрелни оръжия, техни части и боеприпаси, е необходимо да се подобри обменът на информация между държавите-членки.

               (16)

               Обработването на информация се урежда с разпоредбите на Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (5) и не може да засяга равнището на защита на физическите лица при обработването на личните данни съгласно разпоредбите на общностното и националното законодателство, и по-специално не променя задълженията и правата, предвидени в Директива 95/46/ЕО.

               (17)

               Мерките, необходими за изпълнението на Директива 91/477/ЕИО, следва да бъдат приети в съответствие с Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (6).

               (18)

               Няколко държави-членки неотдавна опростиха начина, по който класифицират огнестрелните оръжия, като преминаха от четири категории към две: забранени огнестрелни оръжия и огнестрелни оръжия на разрешителен режим. Държавите-членки следва да се съобразяват с тази опростена класификация, въпреки че държавите-членки, които понастоящем разделят огнестрелните оръжия на други категории, могат да запазят, в съответствие с принципа на субсидиарност, своята съществуваща система за класификация.

               (19)

               Разрешенията за придобиване и притежаване на огнестрелно оръжие следва да включват, доколкото е възможно, само една административна процедура.

               (20)

               Член 2, параграф 2 от Директива 91/477/ЕИО освен това изключва от приложното поле на тази директива придобиването и притежаването, в съответствие с националното законодателство, на оръжия и боеприпаси от колекционери и от организации, чиято дейност е свързана с културни или исторически аспекти на оръжията и които са признати за такива от държавата-членка, на територията на която са установени.

               (21)

               В съответствие с точка 34 от Междуинституциалното споразумение за по-добро законотворчество (7) държавите-членки следва да изготвят за собствено ползване и в интерес на Общността собствени таблици, които показват, доколкото е възможно, съответствието между настоящата директива и мерките за нейното транспониране, и да ги оповестят публично.

               (22)

               Следователно Директива 91/477/ЕИО следва да бъде съответно изменена,

         ПРИЕХА НАСТОЯЩАТА ДИРЕКТИВА:
   Член 1
   Изменения на Директива 91/477/ЕИО
   Директива 91/477/ЕИО се изменя, както следва:

               1.

               Член 1 се изменя, както следва:

                           а)

                           параграф 1 се заменя със следния текст:
                           „1.   За целите на настоящата директива „огнестрелно оръжие“ означава всяко преносимо цевно оръжие, което произвежда, проектирано е да произведе или може да бъде видоизменено, така че да произведе изстрел с куршум или снаряд чрез действието на взривно вещество, освен ако е изключено по някоя от причините, изброени в приложение I, част III. Огнестрелните оръжия са класифицирани в приложение I, част II.
                           За целите на настоящата директива се смята, че даден предмет може да бъде видоизменен, така че да произведе изстрел с куршум или снаряд чрез действието на взривно вещество, ако:

                                       —

                                       външният му вид наподобява огнестрелно оръжие, и

                                       —

                                       конструкцията или материалът, от който е направен, могат да бъдат лесно видоизменени по този начин.“;

                           б)

                           създават се следните параграфи:
                           „1a.   За целите на настоящата директива „част“ означава всеки компонент или резервен компонент, специално предвиден за огнестрелно оръжие и основен за неговото функциониране, включително цев, затворена рама или цевна кутия, затвор или барабан, ударен механизъм или затворен блок, и всяко устройство, което е предназначено или пригодено да заглушава звука от изстрел с огнестрелно оръжие.
                           1б.   За целите на настоящата директива „основен компонент“ означава затворен механизъм, патронник и цев на огнестрелно оръжие, които като отделни предмети са включени в категорията на огнестрелните оръжия, на които са или са предназначени да бъдат монтирани.
                           1в.   За целите на настоящата директива „боеприпаси“ означава целия патрон или неговите компоненти, включително гилзи, капсули, барутен заряд, куршуми или снаряди, които се използват в огнестрелно оръжие, при условие че самите тези компоненти са на разрешителен режим в съответната държава-членка.
                           1г.   За целите на настоящата директива „проследяване“ означава системно следене на огнестрелните оръжия и, при възможност, на техните части и боеприпаси, от производителя до купувача, с цел осигуряване на съдействие на компетентните органи на държавите-членки при откриването, разследването и анализирането на незаконно производство и незаконен трафик.
                           1д.   За целите на настоящата директива „оръжеен посредник“ означава всяко физическо или юридическо лице, различно от оръжейник, чиято търговска или стопанска дейност се състои изцяло или частично от закупуване, продажба или организиране на пренасянето на оръжия.“;

                           в)

                           параграф 2 се заменя със следното:
                           „2.   За целите на настоящата директива „оръжейник“ означава всяко физическо или юридическо лице, чиято търговска или стопанска дейност се състои изцяло или частично от производство, търговия, обмен, отдаване под наем, ремонтиране или видоизменяне на огнестрелни оръжия, части и боеприпаси.“;

                           г)

                           създават се следните параграфи:
                           „2a.   За целите на настоящата директива „незаконно производство“ означава производство или сглобяване на огнестрелни оръжия, техни части или боеприпаси:

                                       i)

                                       от който и да е основен компонент на тези огнестрелни оръжия, предмет на незаконен трафик,

                                       ii)

                                       без лиценз или разрешение, издадено в съответствие с член 4 от компетентен орган на държавата-членка, където се извършва производството или сглобяването; или

                                       iii)

                                       без маркиране на сглобените огнестрелни оръжия в момента на производство съгласно член 4, параграф 1.

                                 2б.   За целите на настоящата директива „незаконен трафик“ означава придобиването, продажбата, доставката, движението или пренасянето на огнестрелни оръжия, техни части или боеприпаси от или през територията на една държава-членка към територията на друга държава-членка, ако някоя от заинтересованите държави-членки не е дала разрешение за това в съответствие с разпоредбите на настоящата директива или ако сглобените огнестрелни оръжия не са маркирани съгласно член 4, параграф 1.“;

                           д)

                           параграф 4 се заменя със следния текст:
                           „4.   Европейският паспорт за огнестрелно оръжие е документ, издаден от властите на държава-членка по искане на лице, което става законен притежател и ползвател на огнестрелно оръжие. Неговият максимален срок на валидност е пет години. Този срок може да бъде удължаван. Той съдържа данните, предвидени в приложение II. Европейският паспорт за огнестрелно оръжие е непрехвърлим документ, в който са отбелязани огнестрелното оръжие или огнестрелните оръжия, притежавани и използвани от титуляря на паспорта във връзка с паспорта. Паспортът трябва да бъде носен винаги от лицето, което използва огнестрелното оръжие. В паспорта се отбелязват промените, настъпили във връзка с притежаването или характеристиките на огнестрелното оръжие, както и загубата или кражбата на огнестрелното оръжие.“

               2.

               Член 4 се заменя със следния текст:
               „Член 4
               1.   Държавите-членки гарантират, че огнестрелно оръжие или част от него, пуснато на пазара, е маркирано и регистрирано в съответствие с настоящата директива или че е било дезактивирано.
               2.   За целите на идентифицирането и проследяването на всяко сглобено огнестрелно оръжие държавите-членки в момента на производството на всяко огнестрелно оръжие:

                           а)

                           изискват уникална маркировка, включваща името на производителя, държавата или мястото на производство, серийния номер и годината на производство (ако тя не представлява част от серийния номер). Това не засяга възможността за поставяне на търговската марка на производителя. За тези цели държавите-членки могат да решат да приложат разпоредбите на Конвенцията от 1 юли 1969 г. относно взаимното признаване на контролните щемпели върху преносимите огнестрелни оръжия; или

                           б)

                           запазват всяка друга уникална и лесна за ползване маркировка с цифров или буквено-цифров код, позволяваща на всички държави лесно да идентифицират държавата на производство.

                     Маркировката се поставя върху основен компонент на огнестрелното оръжие, унищожаването на който би направило огнестрелното оръжие неизползваемо.
               Държавите-членки изискват маркировка на всяка единична елементарна опаковка готови боеприпаси, която съдържа името на производителя, партидния идентификационен номер, калибъра и вида боеприпаси. За тези цели държавите-членки могат да решат да приложат разпоредбите на Конвенцията от 1 юли 1969 г. относно взаимното признаване на контролните щемпели върху преносимите огнестрелни оръжия.
               Освен това в момента на прехвърляне на огнестрелно оръжие от държавния резерв към постоянна гражданска употреба държавите-членки осигуряват подходяща уникална маркировка, която позволява на държавите да идентифицират държавата, извършваща прехвърлянето.
               3.   Държавите-членки предвиждат издаване на разрешително за упражняването на дейност на оръжейник на своя територия въз основа най-малкото на проверка на неговата лична почтеност и професионална компетентност. Ако се отнася до юридическо лице, проверката се извършва за лицето, което ръководи предприятието.
               4   Най-късно до 31 декември 2014 г. държавите-членки осигуряват поддържането на компютризирана система за регистриране на данни, която е централизирана или децентрализирана и гарантира достъп на овластените органи до системите за регистриране на данни, където се вписва всяко огнестрелно оръжие, което попада в обхвата на настоящата директива. Тази система за регистриране на данни записва и съхранява за срок, не по-кратък от 20 години, данни относно типа, марката, модела, калибъра, серийния номер на всяко огнестрелно оръжие и имената и адресите на доставчика и на лицето, което придобива или притежава оръжието.
               За цялото времетраене на тяхната дейност оръжейниците са длъжни да водят регистър, в който да вписват всички огнестрелни оръжия, попадащи в обхвата на настоящата директива и които са получени или пласирани от тях, заедно с данните, позволяващи идентифицирането и проследяването на оръжието, и по-специално типа, марката, модела, калибъра, серийния номер и имената и адресите на лицата, които доставят и придобиват оръжието. При прекратяване на дейността си оръжейникът предава своя регистър на националния орган, който отговаря за системата за регистриране на данни, предвидена в първа алинея.
               5.   Държавите-членки гарантират, че всички огнестрелни оръжия могат да бъдат свързани с техните настоящи собственици. Въпреки това по отношение на огнестрелните оръжия, класифицирани в категория D, държавите-членки, считано от 28 юли 2010 г. въвеждат подходящи мерки за проследяване, включително — след 31 декември 2014 г. — и мерки, които позволяват пуснатите на пазара след 28 юли 2010 г. огнестрелни оръжия да бъдат свързани с техния настоящ собственик.“

               3.

               Създават се следните членове:
               „Член 4a
               Без да се засягат разпоредбите на член 3, държавите-членки разрешават придобиването и притежаването на огнестрелни оръжия само от лица, които са получили лиценз, или, по отношение на категория C или D, от лица, които са получили специално разрешително за тази цел в съответствие с националното законодателство.
               Член 4б
               Държавите-членки разглеждат възможността за изграждане на система за регулиране на дейността на оръжейните посредници. Системата може да включва една или повече мерки, например:

                           а)

                           изискване за регистрация на оръжейните посредници, които упражняват дейност на тяхна територия;

                           б)

                           изискване за издаване на лиценз или разрешително за упражняване на посредническа дейност.“

               4.

               Член 5 се заменя със следното:
               „Член 5
               Без да се засягат разпоредбите на член 3, държавите-членки разрешават придобиването и притежаването на огнестрелни оръжия само от лица, които имат основателна причина за това и които:

                           а)

                           са навършили 18 години, с изключение на придобиването, освен чрез закупуване, и притежаването на огнестрелни оръжия за лов и спортна стрелба, при условие че в този случай лицата, които не са навършили 18 години, имат разрешение от родителите или се намират под надзора на родител или на друго пълнолетно лице, притежаващ валидно разрешително за огнестрелно оръжие или за лов, или са в лицензиран тренировъчен или друг одобрен център;

                           б)

                           не могат да представляват опасност за себе си, за обществения ред и за обществената безопасност. Наличието на присъда за тежко умишлено престъпление се смята за индикация за такава опасност.

                     Държавите-членки могат да отнемат разрешителното за притежаване на огнестрелно оръжие, ако някое от условията, при които това разрешително е издадено, впоследствие не се изпълнява.
               Държавите-членки не могат да забранят на лица, които пребивават на тяхна територия, притежаването на оръжие, придобито в друга държава-членка, освен ако забраняват придобиването на същото оръжие на тяхна територия.“

               5.

               В член 6 се добавя следният параграф:
               „Държавите-членки гарантират, че освен по отношение на оръжейниците, се упражнява строг контрол върху разрешеното придобиване на огнестрелни оръжия, техни части или боеприпаси чрез средства за дистанционна комуникация съгласно определението в член 2 от Директива 97/7/ЕО на Европейския парламент и на Съвета от 20 май 1997 г. относно защитата на потребителя по отношение на договорите от разстояние (8).

               6.

               В член 7 се добавят следните параграфи:
               „4.   Държавите-членки могат да разгледат възможността за издаване на многогодишно разрешително за придобиване и притежаване на всички огнестрелни оръжия, които са на разрешителен режим, в полза на лица, които отговарят на условията за издаване на разрешително за огнестрелно оръжие, без да се засягат:

                           а)

                           задължението за уведомяване на компетентните органи за извършени прехвърляния;

                           б)

                           периодичната проверка дали тези лица продължават да отговарят на условията; и

                           в)

                           предвидените в националното законодателство максимални ограничения за притежаване на огнестрелно оръжие.

                     5   Държавите-членки приемат правила, които да гарантират, че лицата, които съгласно националното законодателство притежават разрешително за оръжия от категория В, не е необходимо към 28 юли 2008 г. да подават заявление за получаване на лиценз или разрешително за притежаваните от тях оръжия от категория C или D на основание влизането в сила на Директива 2008/51/ЕО на Европейския парламент и на Съвета от 21 май 2008 г. (9). Независимо от това всяко следващо прехвърляне на оръжия от категория C или D е допустимо, при условие че лицето, на което се прехвърля оръжието, трябва да получи или вече притежава лиценз или специално разрешително за притежаването му съгласно националното законодателство.

               7.

               В член 11, параграф 3 втора алинея се заменя със следния текст:
               „Преди датата на прехвърлянето оръжейникът съобщава на органите на държавата-членка, от която се извършва прехвърлянето, всички данни, изброени в параграф 2, първа алинея. Тези органи извършват проверки, при необходимост и на място, за да проверят съответствието между информацията, предадена от оръжейника, и действителните параметри на прехвърлянето. Информацията се предава от оръжейника в срок, който осигурява достатъчно време.“

               8.

               В член 12, параграф 2 първа алинея се заменя със следния текст:
               „Независимо от разпоредбите на параграф 1 ловците — за огнестрелно оръжие от категории C и D, и спортните стрелци — за огнестрелно оръжие от категории B, C и D, могат да притежават без предварително разрешение едно или няколко огнестрелни оръжия по време на пътуване през две или повече държави-членки с цел практикуване на тяхната дейност, при условие че притежават европейски паспорт за огнестрелно оръжие, в който са посочени това оръжие или оръжия, и при условие че са в състояние да обосноват причините за пътуването си, по-специално чрез представяне на покана или друго доказателство за практикуването на лов или спортна стрелба в държавата-членка по местоназначение.
               Държавите-членки не могат да обвързват приемането на европейския паспорт за огнестрелно оръжие със заплащане на каквато и да било такса.“

               9.

               Член 13, параграф 3 се заменя със следното:
               „3.   За целите на ефикасното прилагане на настоящата директива държавите-членки редовно обменят информация. За тази цел Комисията създава в срок до 28 юли 2009 г. контактна група за обмен на информация с цел прилагане на настоящия член. Държавите-членки се информират взаимно, а също информират и Комисията относно националните органи, отговорни за предаването и получаването на информация и за спазването на задълженията, предвидени в член 11, параграф 4.“

               10.

               Създава се следният член:
               „Член 13а
               1.   Комисията се подпомага от комитет.
               2.   При позоваване на настоящия параграф се прилагат членове 5 и 7 от Решение 1999/468/ЕО на Съвета от 28 юни 1999 г. относно условията и реда за упражняване на изпълнителните правомощия, предоставени на Комисията (10), като се вземат предвид разпоредбите на член 8 от него.
               Срокът, предвиден в член 5, параграф 6 от Решение 1999/468/ЕО, се определя на три месеца.

               11.

               Член 16 се заменя със следния текст:
               „Член 16
               Държавите-членки установяват правила относно санкциите, приложими за нарушения на националните разпоредби, приети в съответствие с настоящата директива, и предприемат всички необходими мерки за гарантиране на тяхното прилагане. Предвидените санкции следва да бъдат ефективни, съразмерни и възпиращи.“

               12.

               Член 17 се заменя със следния текст:
               „Член 17
               В срок до 28 юли 2015 г. Комисията представя доклад на Европейския парламент и на Съвета за положението, което произтича от прилагането на настоящата директива, придружен при необходимост от предложения.
               В срок до 28 юли 2012 г. Комисията извършва проучване и представя доклад на Европейския парламент и на Съвета относно възможните предимства и недостатъци от съкращаването броя на категориите огнестрелни оръжия на две такива (забранени оръжия или оръжия на разрешителен режим) с цел по-добро функциониране на вътрешния пазар за въпросните продукти, посредством евентуално опростяване.
               В срок до 28 юли 2010 г. Комисията представя доклад на Европейския парламент и на Съвета, в който се представят заключенията от проучването на въпроса за пускането на пазара на реплики на оръжия, за да се прецени дали включването на тези продукти в обхвата на настоящата директива е възможно и желателно.“

               13.

               Приложение I се изменя, както следва:

                           а)

                           в част I първото тире се заменя със следния текст:

                                       „—

                                       всяко огнестрелно оръжие съгласно определението в член 1 от директивата,“;

                           б)

                           част III се изменя, както следва:

                                       i)

                                       буква а) се заменя със следното:

                                                   „а)

                                                   са направени трайно негодни за употреба чрез дезактивиране, при което се гарантира, че всички основни части на огнестрелното оръжие са доведени до постоянна нефункционалност и невъзможност за отстраняване, подмяна или модификация по начин, който би позволил огнестрелното оръжие да бъде въведено отново в употреба“;

                                       ii)

                                       след първата алинея се добавя следната алинея:
                                       „Държавите-членки определят ред за проверка от компетентен орган на мерките за дезактивиране, предвидени в буква а), с цел да се гарантира, че модификациите, извършени по отношение на дадено огнестрелно оръжие, са го привели в състояние на необратима нефункционалност. В рамките на тази проверка държавите-членки предвиждат издаване на сертификат или протокол, удостоверяващ дезактивирането на огнестрелното оръжие, или щамповане на ясна маркировка върху него със същата цел. Комисията издава, в съответствие с процедурата по регулиране, посочена в член 13а, параграф 2 от директивата, общи насоки относно стандартите и техниките за дезактивиране на огнестрелни оръжия с цел да се гарантира, че дезактивираните огнестрелни оръжия са трайно нефункционални.“

         Член 2
   Транспониране
   1.   Държавите-членки въвеждат в сила законови, подзаконови и административни разпоредби, необходими за привеждане в съответствие с настоящата директива, в срок до 28 юли 2010 г. Те незабавно съобщават на Комисията текста на тези мерки.
   Когато държавите-членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   2.   Държавите-членки съобщават на Комисията текстовете на основните разпоредби от националното законодателство, които те приемат в областта, уредена с настоящата директива.
   Член 3
   Влизане в сила
   Настоящата директива влиза в сила на двадесетия ден след публикуването ѝ в Официален вестник на Европейския съюз.
   Член 4
   Адресати
   Адресати на настоящата директива са държавите-членки.

      Съставено в Страсбург на 21 май 2008 година.

            За Европейския парламент

            Председател

         H.-G. PÖTTERING

            За Съвета

            Председател

         J. LENARČIČ

      (1)  ОВ C 318, 23.12.2006 г., стр. 83.

      (2)  Становище на Европейския парламент от 29 ноември 2007 г. (все още непубликувано в Официален вестник) и решение на Съвета от 17 април 2008 г.

      (3)  ОВ L 256, 13.9.1991 г., стр. 51.

      (4)  ОВ L 280, 24.10.2001 г., стр. 5.

      (5)  ОВ L 281, 23.11.1995 г., стр. 31. Директива, изменена с Регламент (ЕО) № 1882/2003 (ОВ L 284, 31.10.2003 г., стр. 1).

      (6)  ОВ L 184, 17.7.1999 г., стр. 23. Директива, изменена с Решение 2006/512/ЕО (ОВ L 200, 22.7.2006 г., стр. 11).

      (7)  ОВ C 321, 31.12.2003 г., стр. 1.

      (8)  ОВ L 144, 4.6.1997 г., стр. 19. Директива, последно изменена с Директива 2005/29/ЕО (ОВ L 149, 11.6.2005 г., стр. 22).“

      (9)  ОВ L 179, 8.7.2008 г., стр. 5.“

      (10)  ОВ L 184, 17.7.1999 г., стр. 23. Решение, изменено с Решение 2006/512/ЕО (ОВ L 200, 22.7.2006 г., стр. 11).“